Referat fra generalforsamling i Landsbyhuset 2. marts 2020

Der var et minimalt fremmøde, 10 personer, hvoraf de 5 var bestyrelsen.

* 1. Valg af dirigent.

Formand Eliana byder velkommen og beder Ove Elgaard om at være ordstyrer og Karina om at tage referat.

Ove kontrollerer at generalforsamlingen er lovligt indvarslet og spørger til ændringer til dagsordenen.

2. Formanden aflægger beretning.

Formanden får ordet og fortæller om årets aktiviteter.

Fastelavnsfesten havde deltagelse af 6 børn og 6 voksne, hvilket ville have været en underskudsforretning hvis ikke nogen af gæsterne havde købt de overskydende boller m.m.

Der blev ingen fastelavn i 2020 af samme grund.

Sct. Hans går i 0 og har ok tilslutning.

Legepladsdagen havde 5 lokale og 10 udefra kommende gæster hvilket må siges at være en ringe succes.

Bliver heller ikke afholdt i 2020.

Høstfesten er en stor succes hvert år og har jo eget udvalg og fortsætter som altid.

Herrefrokost blev forsøgt arrangeret men måtte aflyses grundet manglende tilmeldinger.

Tænding af juletræet 1. Søndag i advent er også et ok besøgt arrangement men har stadig plads til flere.

Træet væltede dog tit grundet blød jord så Omme ønskede et bedre jordspyd til at holde på det.

Vi har fået en nærboks fra Postnord, der informeres lidt om den underlige sagsgang med manglende info fra Postnord.

Der berettes om, at vi har vedligeholdt og holdt rent men der mangler gejst til at lave en masse arrangementer da der ikke er nogen tilslutning til nye ideér.

Vi har fået penge til en ny havetraktor hvilket var meget tiltrængt.

Der er kommet 20.000 kr. Ind via fondssøgning.

Der konkluderes at vi tjener for lidt på vores interne event (fx legeplads dag og lign.), hvilket Ove spørger ind til.

Eliana forklarer at meget er sponsoreret af private (kaffe, kager m.m. til disse ting) så vi bruger meget få penge. Dertil er det næsten altid gratis at deltage i de ting vi afholder.

Ove spørger til ideér til nye tiltag.

Der nævnes en loppe/byttedag i stedet for legepladsdag.

Thorkild kommenterer på herrefrokosten, at tidspunktet var dårligt, men var enig om at det skal ligge i den mørke tid evt. Omkring fastelavn.

Han nævner desuden Coast Connection - en dame der laver noget foredrag om hjernefunktion.

Ove runder af om arrangementer og nævner også en mulighed for en aftale med en mand der har rejst rundt på MC og holder foredrag om den tur, Thorkild minder om at det ikke må være dyrt.

Åse spørger ind til fondssøgningen og får fortalt om fremgangsmåden.

Beretning godkendes.

3. Kassereren aflægger revideret regnskab.

Kassereren aflægger regnskab, fortæller at vi har et lille plus (25.000) grundet mere udlejning.

Vi er også blevet bedre til at kræve erstatning ved defekter efter udlejning.

Ove spørger til hvor de ekstra udlejninger kommer fra, der svares at det ikke kan ses ud af papirerne.

Eliana fortæller om at vi har indført 1/2 dags udlejning.

Det bifaldes af alle.

Der snakkes om Facebook siden og stigning af følgere fra 51 til 138. Reklameeffekten ved at dele på vores egne sider. Del del del.

Ove nævner at der bør laves service på varmepumperne nu da der er så mange udlejninger.

Thorkild beder om at der omdeles flere kopier af regnskabet næste gang, da det er svært at følge med uden sin egen kopi.

Thorkild spørger til antal af medlemmer (ca. 60) og om det kan øges.

Ingen forslag til det.

Ove runder af, regnskab godkendes.

4. Fremlæggelse af budget.

Budget fremlægges med en balance på 500,- kr. da det er svært at spå om fremtiden.

Eliana tilføjer kort at Viborg kommune kommer og maler skuret og skifter vinduet i køkkenet, hvilket vil spare vores budget.

5. Fastsættelse af kontingent.

Kontingentforhøjelsen fra sidste generalforsamling var blevet glemt ved denne indkrævning, hvilket skal nævnes på Facebook og hjemmesiden.

Altså 200 kr. Pr. Pers. 150 kr. For pensionister.

Om der stadig skal være en husstands indbetaling skal debatteres på næste møde.

Så det nuværende bibeholdes.

6. Indkomne forslag.

Karina spørger til, hvis det ikke lykkes at tiltrække nye bestyrelsesmedlemmer om man måske skulle overveje at nedlægge og går sammen med f.eks, Skelhøje om fremtidige arrangementer.

Ove mener at der ønskes at have et hus der kan lejes til arrangementer privat.

Steen mener også vi skal gentænkes grundet ringe opbakning, måske kun drive huset uden ekstra arrangementer.

Connie synes også det er rart at have huset også for at kunne bibeholde høstfesten. Mener at juletræstænding og Sct. Hans også fortsætter og resten kan sløjfes.

Omme nævner også at der kun har været frafald i hans tid.

Morten ønsker at beholde huset.

Thorkild fortæller også at hans gejst i tiden som formand døde hurtigt. Man må acceptere at det er en anden tid.

Ove spørger til hvad der skal ske i huset og der fortælles om planer om nyt gulv i salen og at den skal males, køkkenet skal have nyt inventar, service skal ud og over i et andet rum, større ovn ind, nyt komfur, helt nyt køkken bliver det ikke til.

Connie foreslår at der nedsættes et køkkenudvalg.

Ove siger det ikke kan besluttes da det ikke var indgivet som forslag. Beder derfor om at der står i referatet at der foreslås at der nedsættes et udvalg til køkkenrenovering.

Åse spørger om man ikke kan indkalde befolkningen til at male.

Eliana forklarer, at det har været overvejet, men da det vil blive for svært at arrangere så alle kan den samme dag. Samt at vi ønsket et professionelt udtryk i huset, har vi valgt at benytte fagfolk til dette.

Anja nævner at udendørsarealerne trænger til opmærksomhed, der nævnes at der ikke er økonomi til mere, måske Eliana skal spørge Park og vej om de kan hjælpe.

7. Valg af bestyrelsesmedlemmer.

Anja og Eliana er færdige med deres periode.

Anja ønsker ikke at genopstille og Eliana egentlig heller ikke, men er dog ikke helt afvisende for at tage en tørn mere.

Der er ingen forslag til nye medlemmer.

Ove vil ikke vælges ind men tilbyder at stå til rådighed med hjælp.

Thorkild konstaterer at hvis ingen melder ind er vi nødt til at indkalde til ekstraordinær generalforsamling ellers må huset nedlægges.

Omme meddeler at næste år er det ham der træder ud.

Morten spørger til om sognerådet kan inddrages.

Ove konkluderer at der ikke kan vælges nye bestyrelsesmedlemmer.

Der henstilles til bestyrelsen at indkalde til ekstraordinær generalforsamling efter reglerne.

8. Valg af 2 suppleanter.

Det er ikke relevant da pkt. 7 ikke kunne gennemføres.

9. Valg af revisor.

Steen er valgt og Annette Andersen bibeholdes.

Ove takker til sidst for en anderledes generalforsamling og ser frem til den ekstraordinære generalforsamling.